ปัจจัยความเสี่ยง

ปัจจุบันบริษัทมีความเสี่ยงที่จะกระทบกับบริษัทอยู่ 2 ประการ

1.  ความเสี่ยงทางธุรกิจ

    1.  ด้านการแข่งขัน
        ในการดำเนินธุรกิจที่ผ่านมาบริษัทได้จำหน่ายเฟอร์นิเจอร์ไม้ยางพาราให้กับลูกค้าต่างประเทศทั้งหมดโดยเฉพาะประเทศสหรัฐอเมริกา
        ผลิตภัณฑ์เป็นชุดโต๊ะอาหารและเก้าอี้เพื่อใช้ในครัวเรือนและชุดเฟอร์นิเจอร์ใช้ในห้องนอนการแข่งขันโดยทั่วไปอยู่ในระดับสูงโดยมีคู่แข่งที่สำคัญเช่น
        จีน , มาเลเซียและเวียตนามเป็นต้น
        อย่างไรก็ตามบริษัทได้พัฒนาผลิตภัณฑ์ด้านรูปแบบให้มีความหลากหลายโดดเด่นและแตกต่างจากคู่แข่งขันเน้นกลุ่มลูกค้าเป้าหมายระดับกลางถึงบนขึ้นไปทำให้บริษัทสามารถพิจารณาระดับราคาจำหน่ายได้ดีกว่าคู่แข่งขันดังนั้นความเสี่ยงด้านการแข่งขันจึงมีผลกระทบค่อนข้างน้อยต่อการดำเนินงานและการทำกำไรของบริษัท

    2.  ด้านบุคลากร ในธุรกิจการผลิตเฟอร์นิเจอร์ไม้ยางพารา
        บริษัทจำเป็นต้องพึ่งพาบุคลากรที่มีความชำนาญเฉพาะด้าน
        จึงมีนโยบายสนับสนุนการพัฒนาบุคลากรอย่างต่อเนื่องเพื่อเพิ่มพูนความรู้
        ทักษะและการส่งเจ้าหน้าที่ไปอบรมภายนอกสถานที่อย่างสม่ำเสมอต่อเนื่องและจัดฝึกอบรมทฤษฎีวิชาการภายในองค์กรให้ความรู้เป็นประจำ
        ตลอดจนให้ผลตอบแทนต่อบุคลากรซึ่งได้พัฒนาการปฎิบัติงานให้เป็นไปตามมาตรฐานการรับรอง
        ISO ในระดับที่แข่งขันได้เมื่อเทียบกับคู่แข่งขันรายอื่น

    3.  การเสี่ยงเรื่องการพึ่งพาลูกค้ารายใหญ่หรือลูกค้าน้อยราย
        บริษัทผลิตและจำหน่ายตามคำสั่งซื้อของลูกค้าโดยมีลูกค้ารายใหญ่ 10
        อันดับแรกซึ่งมีมูลค่าการสั่งซื้อในปีที่ผ่านมาเกินกว่าร้อยละ 80
        และบริษัทมีความสัมพันธ์ที่ดีกับลูกค้ารายใหญ่มาโดยตลอด
        ประกอบกับบริษัทมีศักยภาพในการผลิตและสามารถรับคำสั่งซื้อขนาดใหญ่ได้
        ในขณะที่คู่แข่งขันส่วนใหญ่จะมีกำลังการผลิตที่น้อยกว่า
        ดังนั้นบริษัทจึงมีความเสี่ยงในการที่จะสูญเสียลูกค้ารายใหญ่ค่อนข้างน้อย

2.  ความเสี่ยงทางการบริหารจัดการและการเงิน

    1.  ด้านการบริหารและการจัดการ
        บริษัทมีผู้ถือหุ้นรายใหญ่เมื่อรวมกลุ่มผู้บริหารจะมีสัดส่วนการถือหุ้นรวมกันร้อยละ 51
        ของจำนวนหุ้นที่จำหน่ายได้แล้วทั้งหมด
        ดังนั้นผู้ถือหุ้นรายอื่นอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นรายใหญ่เสนอต่อที่ประชุมผู้ถือหุ้นได้
        อย่างไรก็ตามบริษัทได้ตั้งกรรมการที่เป็นบุคคลภายนอกที่สามารถเข้าตรวจสอบการดำเนินงานของบริษัทอยู่ในคณะกรรมการบริษัท
        จึงเป็นการถ่วงดุลอำนาจของการบริหารจัดการได้ระดับหนึ่ง

    2.  ด้านการเงิน
        ความเสี่ยงจากอัตราแลกเปลี่ยนเนื่องจากมูลค่าการจำหน่ายสินค้าของบริษัททั้งหมดเป็นสกุลดอลล่าร์สหรัฐ
        ซึ่งโดยปกติบริษัทกำหนดอัตราแลกเปลี่ยน ณ วันที่มีการซื้อขายเกิดขึ้น
        หากอัตราแลกเปลี่ยนที่เกิดขึ้นจริงมีการเปลี่ยนแปลงมากกว่าหรือน้อยกว่าอัตราที่กำหนดไว้เดิมบริษัทจะบันทึกเป็นกำไรหรือขาดทุนจากอัตราแลกเปลี่ยน
        อย่างไรก็ตามบริษัทได้ติดตามข่าวสารความเคลื่อนไหวของสถานการณ์ทางเศรษฐกิจการเงินตลอดเวลาอย่างใกล้ชิดและจะวิเคราะห์ถึงผลกระทบความได้เปรียบเสียเปรียบเพื่อนำมาเป็นแนวทางในการปรับตัวให้เข้ากับสถานการณ์

ความเสี่ยงของบริษัทย่อย

บริษัทย่อยจะมีความเสี่ยงน้อยกว่าบริษัทเพราะมีวัตถุดิบเพียงอย่างเดียวคือ
ไม้ซุงท่อนที่นำมาแปรรูปเป็นไม้แปรรูปอบแห้ง
ปัจจุบันจะรับซื้อไม้ซุงท่อนตามราคาตลาดในแต่ละวันและปริมาณการรับซื้อไม่จำกัดจำนวนเพียงแต่จะกำหนดขนาดเพื่อให้ได้ไม้ที่มีคุณภาพตามความต้องการใช้งาน
บริษัทย่อยอาจจะได้เปรียบโรงงานแปรรูปไม้อื่น ๆ
ทั่วไปเพราะเมื่อผลิตเป็นไม้แปรรูปอบแห้งแล้วจะส่งขายโดยตรงให้บริษัทใช้เป็นวัตถุดิบในการผลิตสินค้าส่งออกอีกส่วนหนึ่งจะนำมาผลิตเป็นชิ้นส่วนเฟอร์นิเจอร์ส่งขายให้บริษัทนำไปผลิตต่อและหากมีไม้แปรรูปอบแห้งเหลืออยู่อีกก็สามารถส่งขายต่างประเทศได้โดยตรง
บริษัทย่อยจึงตัดปัญหาความเสี่ยงออกไปได้เพราะมีตลาดรองรับอยู่เสมอ